C 253/30
FI
Euroopan unionin virallinen lehti
18.7.2023
Kesäisin ilmankosteus on alhainen ja sademäärät pieniä, mikä edistää SMM-merkinnällä varustetun Asparago verde di Canino -parsan kasvua.
Sen juuret eivät pidä vettyvästä maaperästä ja myös taimi on arka vedelle, sillä liian kosteissa olosuhteissa kasviin voi kehittyä sienisairauksia.
Vuotuiset lämpötilat pysyvät suhteellisen tasaisina.
Lämpötilojen kuukausittaiset keskiarvot ovat lähellä 16 °C:ta; alhaisimmillaan keskiarvo on noin 11 °C ja korkeimmillaan noin 22 °C.
Kylmimmät kuukaudet ovat tammi- ja helmikuu, jolloin alhaisimmat absoluuttiset lämpötilat saattavat jäädä hieman alle 0 °C.
Lämpimimmät kuukaudet ovat heinä- ja elokuu, joiden aikana korkeimmat absoluuttiset lämpötilat voivat kohota noin 32 °C:seen.
Myös alueen sademäärät pysyvät tasaisina.
Viime vuosina kokonaissademäärä on ollut keskimäärin hieman yli 472 mm vuodessa.
Sateita saadaan eniten syksyllä ja talvella, ja kuivinta on kesäkuukausina.
Kun viljelmät on suojattu katteella, kasvatuksessa hyödynnetään myös geotermistä energiaa.
Juurien lämmityksessä käytetään maanalaisia putkia, joissa virtaa pohjavesilähteistä peräisin olevaa kuumaa vettä.
Talvikaudella kasvin syötävä osa suojataan polyeteenitunneleilla, joilla saadaan ylläpidettyä parsalle ihanteellista lämmintä mikroilmastoa.
Asparago verde di Canino -parsalla on arvostettu, joskin suhteellisen lyhyt historia.
Tuotteen kaupallinen menestys ja yhteys alueeseen saivat alkunsa 1980-luvun alussa, jolloin nykyaikaisten parsatarhojen hoitoon liittyvä osaaminen alkoi kehittyä.
Ensimmäinen tarha perustettiin vuonna 1980.
Tarhan pinta-ala oli 9 hehtaaria, ja tarhalla viljeltiin vihreää parsaa.
Tämän uuden viljelykasvin myötä kehitettiin myös vihreän parsan korjuuseen soveltuvia välineitä.
Välineiden kehittämisessä keskityttiin erityisesti käsin tehtäviin korjuumenetelmiin, sillä jo alkuvaiheessa ymmärrettiin, että korjuuvaihe on tärkeä ”ei vain versojen laadun vaan myös tulevan tuotannon kannalta. – – Jotta saataisiin pehmeitä versoja, joissa suojuslehdet ovat tiiviissä supussa, korjuu oli tehtävä lyhyin väliajoin: päivittäin koko tuottoisimman vaiheen ajan ja joka toinen päivä sadonkorjuun alussa ja lopussa” (Saccardo F., Temperini O., 2004, Asparago: tecnica agronomica e scelta varietale [Parsa: kasvatustekniikat ja lajikevalinta], julkaisussa ARSIAL [Lazion maatalouden kehityksestä ja innovaatioista vastaava alueellinen virasto] (toim.), Esperienze sulla coltivazione dell’asparago nel Lazio [Parsan kasvatuksesta Laziossa], s. 17).
Jotta tuotantokautta ja siten markkinoilla oloaikaa voitiin pidentää, tuottajat kokeilivat hyötämistä lämpimällä vedellä, jota saatiin Paglieton tasangon kuumista lähteistä.
Alueen suotuisat maaperä- ja ilmastopiirteet, jotka ovat luoneet optimaaliset olosuhteet parsan viljelyyn, ovat vaikuttaneet Caninon kunnan maatalouteen merkittävällä tavalla (Innovazione e Agricoltura [Innovaatio ja maatalous], 2, nro 2, 1999, s. 36–39; Informatore agrario [Maatalouden tiedotuslehti], nro 50, 2001, s. 45).
Asparago verde di Canino -parsaa arvostetaan sen koostumuksen ja maun vuoksi sekä siksi, ettei tuotteessa ole syötäväksi kelpaamattomia osia, minkä vuoksi tuotetta myös kutsutaan mangiatutto-tuotteeksi (sellaisenaan syötävä).
Tällä tavoin parsaa kuvaillaan Touring Club Italianon oppaassa Frutta e ortaggi in Italia [Italian hedelmät ja vihannekset], jossa se myös mainitaan yhtenä suosituimmista kansallisista lajikkeista (Cabrini L., Malerba F., 2005, Frutta e ortaggi in Italia, TCI, Milano, s. 49).
Parsasta käytetään nimitystä mangiatutto myös teoksessa 1001 specialità della cucina italiana da provare almeno una volta nella vita [1001 Italian keittiön erikoisuutta, joita kannattaa kokeilla edes kerran elämässään], jossa se esitellään yhtenä Lazion alueen laatutuotteista (Machado A., Prete C., Newton Compton, 2015, s. 297–299).
Asparago verde di Canino -parsaa pidetään yhtenä Toscanan tärkeimmistä tuotteista, ja se on huomioitu myös ruokaaiheisissa lehtijutuissa useissa sanomalehdissä, joihin kuuluvat muun muassa La Repubblica (repubblica.it/cronaca/ 2013/04/26/), Corriere della Sera (viaggi.corriere.it/weekend/), Libero, Quotidiano.net (quotidiano.net), il Tempo (iltempo.
it) ja ruokalehdissä, kuten Mondo Mangiare -lehdessä (mangiare.moondo.info).
Asparago verde di Canino -parsa valittiin vuonna 2006 Leader Plus 2000/2006 – Gal degli Etruschi -hankkeeseen yhtenä tuotteista, joilla on ”vahva yhteys alueeseensa”, ja vaikka tuotteella ei ole ”tunnettuudesta kertovaa tunnusta (SAN, SMM, IGT [Indicazione Geografica Tipica] jne.), tuotteella on huomattava merkitys alueen tietyille kunnille sekä tuotantomäärien että laatunäkökohtien osalta”.